Germaine Damar - Wikipedia, déi fräi Enzyklopedie

# Germaine Damar

### Vu Wikipedia, der fräier Enzyklopedie.

D'Germaine Damar

D’Germaine Damar, gebuer den 31. August 1929 zu Péiteng als Germaine Haeck, ass eng lëtzebuergesch Filmschauspillerin. Eng Zäitchen huet si och de Kënschtlernumm Ria Poncelet ugeholl. No hirem Bestiednes huet se och den Numm vun hirem Mann gedroen (Germaine Haeck-Toporow).

Am Turnveräin vu Nidderkuer huet d'Germaine Haeck hir eischt Schrëtt fir hir spéider Carrière geléiert. Wéi d'Nazien den 10. Mee 1940 Lëtzebuerg besat hunn, ass d'Famill Haeck a Frankräich geflücht. Si sinn zu Paräis bei Famill ënnerkomm.

Do huet d'Germaine hiert kënschtlerescht Talent weiderentwéckelt. Mat hirer Schwëster Geny an hirem fréieren Turnléiermeeschter Atilio Bariviera ass si als Trio Delux zu Paräis opgetrueden. No an no gouf hir Akrobatiksnummer bekannt a si sinn am Alhambra an am Bobino opgetrueden.

Niewent der Akrobatik huet d'Germaine Damar zu Paräis och nach Ballet geléiert.

Nom Krich ass si mat hirer Schwester Sylvie an deeër hirem Mann als Trio Vialine opgetrueden, ënnert anerem zu Kairo virum Kinnek Faruk. Zu Kairo huet sie d'Sängerin a Schauspillerin Zarah Leander kennegeléiert. Duerch d'Zarah Leander konnt d'Germaine den 10. Mee 1952 Prouwopnahmen fir den Herzog Filmverleih maachen.

Am selwechte Joer huet si hiren éischte Film gedréint. Si krut direkt d'Haaptroll am Revuefilm Tanzende Sterne.

Fir de Film huet si hire Numm Germaine Haeck an Germaine Damar emgeännert. Si gouf och am Ufank als franséisch Dänzerin virgestallt bis Journalisten erausfonnt hunn, dass si Lëtzeburgerin wier.

D'Germaine Damar ass an hire Filmer besonnesch als Dänzerin opgefall an si huet praktesch bal nëmmen a Revuën an a Gesangsfilmer matgespillt.

Mam Willy Birgel huet d'Germaine Damar och an engem Theaterstëck matgespillt.

Duerch de Film Die Beine von Dolores gouf sie an Argentinien esou bekannt, datt si do 3 Joer laang ëm Chrëschtdag eng eege Fernsehshow hat.

Bis 1961 huet d'Germaine Damar ee Film nom anere gedréint. Dunn huet si hire spéidere Mann, de Roman G. Toporow, kennegeléiert an huet 1964 no engem leschte Film a Spuenien de Schauspillerberuff opginn.

Zënter den Doud vun hirem Mann, 1994, lieft d'Germaine Damar mat hirem Jong, dem Roman M. Toporow (gebuer am November 1966), zu Fort Lauderdale a Florida (USA).

## [Änneren] Filmographie

- Tanzende Sterne (1952)
- Südliche Nächte (1953)
- Schlagerparade (1953)
- König der Manege 1953)
- An jedem Finger zehn (1954)
- Wunschkonzert (1:0 für Sie) (1955)
- Die 3 von der Tankstelle (1955)
- Symphonie in Gold (1955)
- Mädchen mit schwachem Gedächtnis (1956)
- Zu Befehl, Frau Feldwebel (1956)
- Der schräge Otto (1956)
- 7mal in der Woche (1957)
- Weisser Holunder (1957)
- Der Kaiser und das Wäschermädel (1957)
- Der Graf von Luxemburg (1957)
- Die Beine von Dolores (1957)
- Tabarin (1958)
- Rivalen der Manege (1958)
- So ein Millionär hat’s schwer (1958)
- Scala – total verrückt (1958)
- Peter schiesst den Vogel ab (1959)
- 1000 Sterne leuchten (1959)
- Salem Aleikum (1959)
- Glück und Liebe in Monaco (1959)
- Sérénade au Texas (1959)
- Gaunerserenade (1960)
- Cariño mio (Die Liebe ist ein seltsames Spiel) (1961)
- Escala in Hi-Fi (1964)

## [Änneren] Literatur zum Thema

- Centre national de l'audiovisuel, Germaine Damar, ein luxemburger Star im deutschen Kino der 50er Jahre, 1995.

Vun "http://lb.wikipedia.org../../../g/e/r/Germaine_Damar_962e.html"

Categories: Schauspillerinnen | Akrobaten | Gebuer 1929

##### Views

- Artikel
- Diskussioun
- Aktuell Revisiounen

##### Sichen

##### Aner Sproochen

- Deutsch